Finlands socialdemokrater vinder med et mulehår foran De Sande Finner. Centerpartiet er valgets taber.

Finlands socialdemokrater, SDP, bliver det største parti ved søndagens valg til rigsdagen.

Men kun lidt over 6000 stemmer skiller partiet fra det indvandringskritiske Sande finner.

- For første gang siden 1999 er vi det største parti i Finland. SDP er statsministerpartiet, sagde den socialdemokratiske partileder, Antti Rinne, søndag ved 22.30-tiden dansk tid.

Men valget har været yderst tæt, viser det endelige resultat, der lå klar få minutter i midnat dansk tid.

SDP får 40 mandater, De Sande Finner 39 og Samlingspartiet 38 mandater.

Statsminister Juha Sipilä måtte tidligere på aftenen erkende, at hans Centerparti er valgets taber.

Centerpartiet må nøjes med at være fjerdestørst med 13,8 procent af stemmerne. Partiet miste 18 mandater og må nøjes med 31 pladser i den finske riksdag.

- Dette er en stor skuffelse for os. Jeg vil gerne lykønske vinderne, sagde Sipilä ifølge det tyske nyhedsbureau dpa.

Ingen af partierne er oppe over 20 procent, hvilket er usædvanligt efter finsk målestok.

Lidt over en tredjedel af de finske vælgere har stemt på forhånd, og resultaterne herfra blev offentliggjort tidligt på aftenen. Allerede her var der et fingerpeg om en valgsejr til socialdemokraterne.

Valgstederne lukkede klokken 19 dansk tid.

Det gode valgresultat til De Sande Finner kan vanskeliggøre regeringsdannelsen. De fleste af de øvrige partier har udelukket et samarbejde med det indvandringskritiske parti.

- Spørgsmålet er så, om Samlingspartiet vil overveje at regere med dem, siger politisk iagttager Göran Djupsund til den svenske tv-station SVT.

Valgdeltagelsen er 72 procent, viser tal fra justitsministeriet.

/ritzau/